Neuvoston päätöslauselma,

annettu 2 päivänä lokakuuta 2003,

tulliyhteistyöstrategiasta

(2003/C 247/01)

EUROOPAN UNIONIN NEUVOSTO, joka

PALAUTTAA MIELIIN SEURAAVAA:

1. Euroopan unionista tehdyn sopimuksen 29 ja 30 artiklassa määrätään jäsenvaltioiden tullihallintojen tiiviimmästä yhteistyöstä, jolla osaltaan autetaan luomaan vapauteen, turvallisuuteen ja oikeuteen perustuva alue unionin kansalaisille;

2. lokakuussa 1999 kokoontunut Tampereen Eurooppa-neuvosto vahvisti, että jäsenvaltioiden on ryhdyttävä yhteisiin toimenpiteisiin kaikkien yhteiskuntaa uhkaavien sekä vapauteen, turvallisuuteen ja oikeuteen perustuvaa aluetta vaarantavien rikollisuuden muotojen torjumiseksi;

3. joulukuussa 2001 kokoontunut Laekenin Eurooppa-neuvosto pyysi neuvostoa ja komissiota määrittelemään Euroopan unionin ulkorajojen valvonnasta vastaavien yksiköiden väliset yhteistyömekanismit;

4. hyväksyessään suunnitelman henkilöiden liikkumisen, maahanmuuton ja turvapaikanhaun valvomisesta Euroopan unionin ulkorajoilla kesäkuussa 2002 kokoontunut Sevillan Eurooppa-neuvosto omaksui yhteensovitetun ja yhtenäisen lähestymistavan asiaan;

5. komissio toimitti 28 päivänä heinäkuuta 2003 tiedonannon(1), joka koskee kaikkia tavaroiden lajeja ja jota on edeltänyt ensimmäinen tiedonanto "Kohti Euroopan unionin jäsenvaltioiden ulkorajojen yhdennettyä valvontaa", jossa käsiteltiin henkilöiden liikkumisen, maahanmuuton ja turvapaikanhaun valvontaa;

6. yleissopimukset tullihallintojen keskinäisestä avunannosta ja yhteistyöstä (Napoli I vuodelta 1967 ja Napoli II(2)), jäsenvaltioiden hallintoviranomaisten keskinäisestä avunannosta sekä jäsenvaltioiden hallintoviranomaisten ja komission yhteistyöstä tulli- ja maatalousasioita koskevan lainsäädännön moitteettoman soveltamisen varmistamiseksi 13 päivänä maaliskuuta 1997 annetun neuvoston asetuksen (EY) N:o 515/97(3) ja yleissopimuksen tietotekniikan käytöstä tullialalla(4);

7. 8 päivänä helmikuuta 2001 päivätyn komission tiedonannon ja tulliliittoa koskevasta toimintasuunnitelmasta 30 päivänä toukokuuta 2001 annetun neuvoston päätöslauselman(5);

8. yhteisön tullitoimintaa koskevan toimintaohjelman (Tulli 2007) hyväksymisestä 11 päivänä helmikuuta 2003 tehdyn Euroopan parlamentin ja neuvoston päätöksen N:o 253/2003/EY(6);

9. Euroopan unioni on tehnyt sopimuksia ja laatinut yhteisiä strategioita kolmansien maiden ja erityisesti unioniin rajoittuvien kolmansien maiden kanssa;

TOTEAA, että

1. tavaroiden, henkilöiden ja pääoman vapaa liikkuvuus vapauteen, turvallisuuteen ja oikeuteen perustuvalla alueella aiheuttaa sen, että Euroopan unionissa toteutettavia valvontatoimenpiteitä on arvioitava uudelleen;

2. kansainvälinen järjestäytynyt rikollisuus (mukaan lukien terroristiryhmien toiminta) ei tunne kansallisia rajoja eikä kansallisia toimivaltuuksia, joten monikansallinen ja useiden viranomaisten toiminta sekä rikoksen torjuntaa koskeva strategia ovat ehdottoman välttämättömiä;

3. jäsenvaltioiden tullihallinnot osallistuvat kansallisten toimivaltuuksiensa mukaisesti ja niiden asettamissa rajoissa rajat ylittävän rikollisuuden torjuntaan, jota toteutetaan ehkäisemällä, selvittämällä ja tutkimalla rikollista toimintaa sekä asettamalla siitä syytteeseen seuraavilla aloilla: tavaran poikkeava tai laiton liikkuminen, kiellettyjen tavaroiden laiton kauppa ja rahanpesu sekä unionin kansalaisten taloudellisten, kulttuuri- ja ympäristöetujen ja terveyden ja turvallisuuden suojeleminen;

4. tavaroiden tarkastaminen, johon tullihallinnoilla on yksinomaiset toimivaltuudet ulkorajoilla, on rinnastettava henkilöiden tarkastamiseen, jotta Euroopan unionissa voidaan taata täysi turvallisuus;

5. rajojen yhdennettyä valvontaa koskeva suunnitelma edellyttää näin ollen tulli- ja muiden toimivaltaisten rajaviranomaisten täydentävää ja yhtäläistä osallistumista sekä yhteistyön tehostamista näiden yksiköiden välillä, koska niillä kullakin on omat toimivaltuutensa edellä mainituissa asioissa;

6. vapauteen, turvallisuuteen ja oikeuteen perustuvalla alueella yhtenäisen lähestymistavan järjestäytyneeseen rikollisuuteen, terrorismin torjuntaan osallistuminen mukaan lukien, olisi tulliyhteistyön lisäksi sisällettävä tiivis ja tehokas momenvälinen yhteistyö tullin ja muiden lainvalvontaviranomaisten sekä muiden Euroopan unionin elinten ja virastojen, esimerkiksi OLAFin, Europolin ja Eurojustin välillä;

7. unionin kansalaisten talouden ja turvallisuuden tehokas suojelu edellyttää yhteistyön ja kumppanuuden vahvistamista uusien jäsenvaltioiden toimivaltaisten viranomaisten kanssa ja myös EU:n ulkopuolisten, Euroopan unionin ulkorajoilla sijaitsevien maiden kanssa;

PANEE TYYTYVÄISENÄ MERKILLE:

tulliyhteistyön tähänastiset, komission tuella toteutetut saavutukset, joihin kuuluvat

a) tullihallintojen keskinäisestä avunannosta ja yhteistyöstä tehtyihin yleissopimuksiin (Napoli I vuodelta 1967 ja Napoli II) perustuva yhteistyö;

b) tullitietojärjestelmän (TTJ) jo nykyisin ja tullitutkintatietokannan (TTTK) tulevaisuudessa mahdollistama tietojenvaihto; ja

c) tullihallintojen ja muiden lainvalvontaviranomaisten yhteisten tullioperaatioiden tulokset;

PÄÄTTÄÄ:

1. määritellä kolmannen pilarin alaan kuuluvan tulliyhteistyöstrategian, jonka avulla vapauteen, turvallisuuteen ja oikeuteen perustuvalla alueella voidaan suojata yhteiskuntaa ja taloutta tehokkaammin salakuljetukselta ja petokselta, rajat ylittävältä järjestäytyneeltä rikollisuudelta ja rahanpesulta, ympäristöön ja kulttuuriperintöön kohdistuvilta uhilta sekä muilta edellä mainittujen hallintojen ja viranomaisten toimivaltaan kuuluvilta uhilta, seuraaviin tavoitteisiin pyrkien:

a) harkitaan uusia yhteistyömuotoja, joihin kuuluu myös rajat ylittävän järjestäytyneen rikollisuuden torjuntaa koskeva yhteinen analyysi kansalaisten ja talouselämän suojaamiseksi, ja harkitaan yhteistä lähestymistapaa koulutuksen järjestämiseksi tullihallinnoissa sekä tullihallintojen ja muiden lainvalvontaviranomaisten välillä;

b) ryhdytään käytännön toimiin uusien yhteistyömuotojen toteuttamiseksi muun muassa parantamalla operatiivista yhteistyötä, varmistamalla keskeinen asema Euroopan unionin ulkorajoilla, perustamalla pysyvä operatiivinen koordinointiyksikkö yhteisten tullioperaatioiden tueksi, varmistamalla tullin, poliisin ja muiden asiaankuuluvien rajaviranomaisten väliseen yhteistyöhön perustuva institutionaalinen lähestymistapa ja kehittämällä edelleen kolmannen pilarin alaisia tietotekniikkajärjestelmiä;

c) kehitetään nykyistä yhteistyöprosessia tehokkaammaksi ja joustavammaksi pääasiassa uusien tai parannettujen oikeudellisten menetelmien sekä hyvien käytäntöjen vaihtoa koskevan jäsennetyn ja mitattavissa olevan lähestymistavan avulla, jotta voidaan lunastaa odotukset tuloksekkaasta toimintamallista laittomien tavaroiden takavarikoimiseksi ja rajat ylittävän järjestäytyneen rikollisuuden torjumiseksi koko Euroopan unionin alueella; ja

d) lisäämään yleisön luottamusta tulliin esittämällä tulliyhteistyön kautta aikaansaatuja konkreettisia tuloksia ja varmistamaan, että tullin tehtävä lainvalvojana tiedostetaan paremmin;

2. ryhtyä tarvittaviin toimiin yksityiskohtaisen toimintasuunnitelman kehittämiseksi ja päivittämiseksi tarpeen mukaan, jotta tämän strategian kokonaistavoitteet ja päämäärät voidaan toteuttaa;

KEHOTTAA:

1. tulliviranomaisia ja jäsenvaltioiden muita tullilainsäädännön täytäntöönpanosta vastaavia viranomaisia toteuttamaan tämän strategian ja toimintasuunnitelman;

2. tullihallintoja ja jäsenvaltioiden lainvalvontaviranomaisia sekä toimivaltaisia Euroopan unionin elimiä ja toimielimiä tekemään voitavansa vahvistaakseen keskinäistä ja kolmansien maiden kanssa tehtävää yhteistyötä rikosten ehkäisemisessä, tutkinnassa, paljastamisessa ja tekijöiden syytteeseen asettamisessa;

3. komissiota antamaan mahdollisimman paljon rahallista, teknistä ja logistista tukea tämän strategian täytäntöönpanoon.

(1) Ei vielä julkaistu virallisessa lehdessä.

(2) EYVL C 24, 23.1.1998, s. 1.

(3) EYVL L 82, 22.3.1997, s. 1, asetus sellaisena kuin se on muutettuna asetuksella (EY) N:o 807/2003 (EUVL L 122, 16.5.2003, s. 36).

(4) EYVL C 316, 27.11.1995, s. 34, yleissopimus sellaisena kuin se on muutettuna vuoden 1999 pöytäkirjalla (EYVL C 91, 31.3.1999, s. 2).

(5) EYVL C 171, 15.6.2001, s. 1.

(6) EUVL L 36, 12.2.2003, s. 1.